kaerle etc. doen te wetene allen iegewoirdighen ende toecommende dat
wy ontfangen hebben die oetmoedige supplicatie van pauwels steeken
woenende tot halen ende wesende stadthoudere vanden meyer aldaer
inhoudende hoe dat nae dyen omtrint sinte jansmisse lestleden willem
robbyns alias schietlap sergant oft dienere tot halen is gecommen
geweest ten huyse des suppliante binnen der stadt van halen voirs. aldaer
hy suppliant sittende was overtafele met zynen vrienden den selven
suppliant aldaer op seggende diversche groote iniurieuse woerden ende
daermede noch nyet tevreden zynde heeft die voirs. willem zyn
lanc mes getrocken meynende daermede den suppliant te slaene
ende te evelen van zynen lyve gelyck hy oyc alsoe te beduchtene
is gedaen zoude hebben indyen hy byden goeden mannen aldaer
present wesende nyet en waere belet geweest ende uuyten huyse des
voirs. suppliant doen gaen blyvende de suppliant als doen binnen zynen
huyse ende des achternoene ontrent twee oft drye uren naer tgene des
voirs. es de voirnoemde suppliant zonder arch te denkene is gegaen opte merct
van halen aldaer die voirs. willem is gecommen byden suppliant ende
heeft hem wederom groote iniurie ende cleynicheyt opgeseyt soe dat de
zelve willem ende de suppliant onderlinge groote woerden hadden
deysende ende eersselende altyt den voirn. suppliant achterwaerts om
vanden voirs. willem ontslagen ende verlaeten te zyne tot welcken tyde
ende als die voirnoemde partien onderlinge woirden hadden is aldaer gecommen
ongeroepen uuyten huyse van dionys diericx wylen jan thoelen dienaer
ende stalknecht vanden voirnoemde meyer van halen hem pretenderende
tonderwinden den voirs. differenten die deselve willem hadde tegens den
suppliant zeggende dese oft gelycke woirden wat isser dwelck die
suppliant aenmerckende heeft totten voirnoemde jan thoelen geseyt dese oft
gelycke woirden jan paet van my van stonden aen daerby vuegende ic en
hebs op u nyet noch ic en begere uwes nyet daer op de voirs. jan thoelen
antwoirdende zeyde totten suppliant ic en vrage nae u nyet al hadde ghy
noch eens een mes in uwe hant alsoe hy suppliant hadde zeker mes in
zyn hant metter scheede zonder tselve oyt daer getrocken te hebbene
seggende oyc die voirnoemde jan thoelen totten suppliant dese woirden ic soude twee
metten cop dorven grypen invaderende ende nemende mitsdyen die selve jan
den suppliant van stonden aen metten halse subitelyc metten halse oft
mantel dwelc de voirs. suppliant considererend is achterwaerts
getreden ende gedeyst ende alsoe over een hout over rugge gevallen ende de
voirnoemde jan thoelen op hem suppliant ende deselve suppliant ende jan thoelen
op melcanderen liggende heeft die voirs. willem robbyns alias schietlap
met eenen blooten messe geslagen onder den hoop ende hen daer mede eenen
slach gegeven mitswelcken slage het mes gevallen es uuyter hant
des voernoemde willems alsoe hy in zyn hant verminct is ende heeft
de selve willem metten voirs. slage den voirnoemde suppliant ende oyck den
voirnoemde wylen janne geraect ende gequetst te wetene den suppliant in zynen
rechte handt gelyck hy daermede den voirs. suppliant janne thoelen
hadde metten boesem oft halse ende den voirnoemde jan thoelen ontrent der
kelen naeden welcken de selve suppliant ende jan thoelen alsoe gequetst
zynde ende zeer bloeynde zyn opgestaen ende dese willem
considerende dat de voirs. suppliant ende jan gequetst waeren als boven
ende dat zy zeer bloeden heeft zyn voirnoemde mes ter stont opgeraept ende
is gaen loopen ende heeft hem fugityf gemaect van welcker quetsueren
in oft ontrent der kelen de voirs. jan thoelen is terstont daernae
aflivich geworden ende heeft de voirnoemde willem hem des voirs. feyts
aengedragen gelyck hy alnoch doet ende heeft aenden suppliant voirnoemde
feyt meteen heere gebreet ende alnoch doet van xiiii dagen te xiiii dagen
naeden lant rechte aldaer ende aleest soe dat de voirs. suppliant
is innocent ende nyet culpabel geweest vanden voirnoemde slage ende
delicte maer de voirs. willem robbyns gelyck oyc daer af daeromtrint is
een gemeynen voix fame ende gesach noch oyc nyet iegenstaende dat
de voirnoemde willem robbyns is selve oersaecke ende occasie geweest dat
die voirs. suppliant ende jan thoelen zyn alsboven twistich geweest
ende melcanderen invadeerden soe heeft nochtans de selve suppliant
daeraf metten naesten vrienden ende magen vanden voirs. wylen jan
thoelen gesoent ende die daeraf gecontenteert soe dat behoirt waerom
hy suppliant nyet zekerlyck int oepenbaer en derf converseren binnen
onsen lande ende hertoochdom van brabant hem beduchtende oft hy
ter cause van dien zoude by eenige vanden officiers vanden selven lande
moghten werden gemolesteert tot zynen grooten achterdeele schaede
schande ende confusie die altyt in staete ende eeren peyselyck ende
vredelyck geleeft heeft ende noch geerne doen zoude indyen
ons beliefde hem hieraf te verleenen onse openen brieven van gracie
ende pardoene ons om den zelven zeer oetmoedelyck biddende
soe eest dat wy die saken voerscreven over gemerct den voirnoemde
pauwels steeken suppliant genegen wesende tzynder voirs. bede ende
supplicatie ende hem willende in dit stuck gracie ende genade prefereren
voer strangheyt van rechte hebben inden gevalle alsboven zoe verre
het noot zij vergeven quytgescholden ende geremitteert vergeven schelde
quyte ende remitteren uuyt zunderlingen gracien mits dese onsen brieve tfeyt ende
dootslach boven verclaert metsgaders alle peyne ende bruecke corporelle ende
criminelle daer inne hy ter cause van dyen met diesser aencleest iegens
ons ende justicie mesdaen ende mesbruyct mach hebben hem alsdaer af
weder stellende ende restituerende tzyne goede fame ende name in onseen voernoemde
lande ende hertoochdom van brabant ende in allen anderen onsen landen
ende heerlicheyden mitsgaders tot zynen onverbeurden goeden indyen hyder
eenige heeft gelyc ende inder manieren als hy was voer de toecompste
van tfeyt ende dootslach voerscreven imponerende hierop een eeuwich
zwijgen ende silentie onsen procureur general van brabant ende allen anderen onsen
ende der smaelre heeren justicieren ende officieren wye zy zyn
satisfactie ende beteringe eerst ende alvoeren gedaen der geinteresseerde
partie indien die noch nyet gedaen en es ende eenige daertoe staet
civilyck alleenlyck behoudelyck dat hy suppliant gehouden werdt
tvoirnoemde feyt ende dootslach iegen ons te beteren civilyck naer gelegentheyt
vander mesdaet ende faculteyt van zynen goeden ende te refonderen
ende betalen die redelycke costen van justicie hieromme gedaen ter
taxatie ende arbiterscepe van onsen lieven ende getruwen die cancellier
ende luden van onsen raede geordineert in brabant die wy daertoe committeren
den welcken wy ontbieden ende bevelen dat voer hemluyden geroupen die
gene dierover behoiren geroepen te zyne zy procederen wel ende
duechdelyck ter verifficatie ende interinemente van desen onsen voirs.
brieve naer huere voirme ende inhouden ende welck interinement
de voirnoemde suppliant oyc gehouden sal zijn in onsen voirs. rade te
versueckene binnen eenen jaere naer date van desen op te peyne van te
verbueren deffect der selver ende dat gedaen ende damende civile
ende costen van justicien voirscreven getanxeerts ende betaelt zynde
in handen vanden genen onsen ontfangers oft anderen onsen
# sy hieraf verantwordt
byden ontfanger vanden
exploiten
officieren dient behoiren sal die daeraf gehouden sal zyn ontfanck te
maken rekeningen bewys ende reliqua te doene tonsen proffyte metten
anderen penningen van zynen ontfangen zy onsen drossaert van brabant
meyer van lovenen amman van bruessele schoutetten van antwerpen
ende vanden bossche ende alle andere onse ende der smaelre heeren ende van onsen
vassellen rechteren justicieren ende officieren ons voirs. lants ende
hertoochdoms van brabant wyen dit aengaen oft roeren zal mogen
huere stedehouderen iegewoirdich ende toecommende ende een yegelyck
van hen bezundere soe hem toebehoiren sal doen laeten ende gedoogen
den voirnoemde pauwels steeken suppliant van dese onsen gracie remissie ende pardoene
soe ende inder manieren voeren verhaelt rustelyck vredelyck
volcommelyck ende eeuwelyck genyeten ende gebruycke sonder
hem te doene noch te laten geschiene nu noch in toecommende tyde aen
lyve noch aen goede eenich hynder letsel oft moeyenisse ter contrarien
in eeniger manieren maer indyen zyn lyf oft eenige van zynen voirs.
onverbeurden goeden daeromme gevangen becommert oft gearresteert
zyn oft naermaels waeren dat zy die stellen ende setten oft doen
stellen ende setten terstont ende sonder vertreck tot geheelde ende volcommen
delivrancie want ons alsoe belieft ende ten eynde dat dit goet
vast ende gestadich blyve teeuwygen dagen soe hebben wy onsen
zegel hier aen doen hangen behou$$en in anderen in anderen
saken ons recht ende een yegelyck tzyne in allen gegeven in onser
stadt van bruessele inde maent van novembre int jaer onsheeren
duysent vyffhondert ende achtendertich ende van onsen
keyserycke txixe ende van onsen rycken van spaengnen twee
secillien ende anderen txxiiie aldus stont gescreven opte plycke
byden keyser in zynen raede ende geteekent verreycken noch stont
gescreven opte zelve plycke visa registrata
ghecollacionneert tegens die
originale brieven by my
decock